Minister weier glo petisie oor Taalmonument(Foto: Verskaf) Nathi Mthethwa, minister van sport, kuns en kultuur, weier glo om die Federasie van Afrikaanse Kultuurvereniginge (FAK) se petisieskrif oor die voorgestelde naamsverandering van die Afrikaanse Taalmonument in ontvangs te neem. Die minister ontken boonop nou dat hy ooit gesê het die monument se naam moet verander. Die FAK sê hy het met die minister se kantoor in verbinding getree om die betrokke petisie, waarin meer as 30 000 mense Mthethwa tot verantwoording roep, te oorhandig. Die minister se kantoor weier egter glo om op hierdie versoek te reageer. Daar is weke lank reeds sprake dat Mthethwa die “Afrikaanse” uit die Afrikaanse Taalmonument en ‑museum se naam wil verwyder en dat Mthethwa dit op ŉ vergadering met bestuurslede van die monument sou voorgestel het. Dit is wat die ATM na afloop van dié vergadering aan Maroela Media gesê het: “Dit is korrek dat die agbare minister van sport, kuns en kultuur, Nathi Mthethwa, op 10 Maart 2022 in Pretoria gesê het dat die ATM se naam moet verander. Dit was tydens die jaarlikse ondertekeningseremonie van die aandeelhouerooreenkoms tussen die departement en alle hoofde en voorsitters van die openbare entiteite wat onder sy portefeulje val.” Die aandeelhouerooreenkoms, wat Maroela Media self onder oë gehad het, sit uiteen dat die ATM se bedrywighede sal moet diversifiseer ten einde meer inklusief te wees. Daar word egter nie spesifiek na enige naamsverandering verwys nie. Die ministerie ontken egter nou dat daar selfs enige ooreenkoms tussen die partye onderteken is en sê die naamsverandering is nooit voorgestel nie. In ŉ brief aan lede van die portefeuljekomitee vir sport, kuns en kultuur, skryf Simon Nkanunu, ŉ amptenaar van die minister se kantoor: “Nadat ons die inligting met die departement bevestig het, is dit duidelik dat geen ooreenkoms tussen die minister en die raad van die Afrikaanse Taalmonument ooit bestaan het nie. Dit is baie ontstellend dat die departement en minister by gerugte of onbevestigde inligting betrek word, wat kosbare tyd en hulpbronne van die departement in beslag neem.” Gerhard Pretorius, hoofkommunikasiebeampte van die FAK, sê dit is duidelik dat die water nou te warm raak vir minister Mthethwa en hy probeer om die kwessie te ontken deur te skuil agter die vaandel van “valse inligting”. “Die vraag wat gevra moet word, is: Hoekom as daar ’n dokument oor ’n ooreenkoms, ’n mediaverklaring wat erken daar is gesprekke met die departement én ’n openbare vergadering oor die kwessie is, steeds ’n verset van die departement oor die kwessie is?” sê Pretorius. “Die FAK reik uit na die minister, maar hy ag dit nie belangrik genoeg om die stem van die kultuurgemeenskap te hoor nie. “Dit is skokkend, gegewe al die prosesse wat gevolg is, dat minister Mthethwa dink hy kan Suid-Afrikaners ’n rat voor die oë draai.”